รัฐบาลเร่งพัฒนาแอปพลิเคชัน "ทางรัฐ" เพื่อให้ประชาชนเข้าถึงบริการจากหน่วยงานภาครัฐได้สะดวกครอบคลุมทุกช่วงวัยมากยิ่งขึ้น
นายสุพจน์ เธียรวุฒิ ผู้อำนวยการสำนักงานพัฒนารัฐบาลดิจิทัล เปิดเผยว่า แอปพลิเคชัน "ทางรัฐ"เป็นแพลตฟอร์มที่รัฐบาลได้พัฒนาขึ้นเพื่อให้ประชาชนคนไทยได้รับบริการต่าง ๆ จากทางภาครัฐได้สะดวกและครอบคลุมทุกช่วงวัย เข้าถึงได้ง่ายขึ้น ปลอดภัยและโปร่งใสสามารถตรวจสอบได้ โดยเปิดให้บริการแล้ว 84 บริการ อาทิ เงินอุดหนุนเลี้ยงดูเด็กแรกเกิด, หนังสือรับรองผลการทดสอบ O-Net, สิทธิประกันสังคม, สิทธิหลักประกันสุขภาพ, ข้อมูลเครดิตบูโร, ตรวจสอบใบสั่งจราจรและชำระค่าปรับ, ตรวจสอบเงินสะสม กบข. เป็นต้น ซึ่งปัจจุบันมียอดดาวน์โหลดงานแอปพลิเคชัน "ทางรัฐ" แล้ว จำนวน 420,000 ดาวน์โหลด ขณะที่มีผู้เข้าใช้งานเพื่อตรวจสอบข้อมูลต่างๆ ในแอปพลิเคชัน จำนวน 4,000,000 ครั้ง สำหรับบริการที่ได้รับความนิยมมากที่สุดคือ ตรวจสอบเงินอุดหนุนเลี้ยงดูเด็กแรกเกิด, ตรวจสอบสิทธิประกันสังคม, ตรวจสอบข้อมูลส่วนบุคคลจากกรมการปกครอง,ข้อมูลเครดิตบูโร พร้อมเชิญชวนประชาชนดาวน์โหลดแอปพลิเคชัน "ทางรัฐ" เพื่อตรวจสอบข้อมูลต่างๆ ของตนเองที่อยู่ในหน่วยงานภาครัฐต่างๆ ด้วยแอปพลิเคชันเดียว โดยสามารถดาวน์โหลดได้ทั้งระบบ iOS และ Android